Menslike oorskot op plaas gevindDie geraamte is in die veld op Hekpoort-plaas gevind (Foto: SAPD) Menslike oorskot is Donderdag in ’n veld op ’n plaas in die Delmas-omgewing in Mpumalanga gevind. Volgens brig. Selvy Mohlala, polisiewoordvoerder, was ’n persoon besig om hout in die veld op die plaas Hekpoort naby Delmas op te tel toe die persoon op die menslike oorskot afgekom het. Die polisie is omstreeks 18:00 na die plaas ontbied. “Met polisiebeamptes se aankoms op die plaas is vasgestel dat die oorskot dié van ’n mens is. Daar was twee klein gaatjies in die skedel, wat daarop kan dui dat die persoon geskiet is,” het Mohlala bevestig. “Die beamptes het ook twee kabelbinders gevind wat aan die beendere vasgemaak was. Dit kan daarop dui dat die persoon moontlik vasgebind was.” Ander items wat by die beendere gevind is, sluit in ’n geskeurde swart baadjie en ŉ swart broek. Die geslag van die persoon is nog nie bepaal nie, sê Mohlala. “Hangende verdere ondersoek kan die polisie dalk ’n saak van moord aanhangig maak.” Die polisie doen ’n beroep op enigiemand met inligting rakende die betrokke menslike oorskot om die Stop Misdaad‑nommer by 08600 10111 te skakel. Lt.genl. Daphney Manamela, die provinsiale polisiekommissaris in Mpumalanga, het aangedui dat hierdie aangeleentheid ondersoek sal word met die hoop om vas te stel wat tot die dood van die oorledene gelei het.